Document ID: 32011D0682

DEĊIŻJONI TA’ IMPLIMENTAZZJONI TAL-KUNSILL
tal-11 ta’ Ottubru 2011
li temenda d-Deċiżjoni ta’ Implimentazzjoni tal-Kunsill 2011/77/UE dwar l-għoti ta’ assistenza finanzjarja tal-Unjoni lill-Irlanda
(2011/682/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea,
Wara li kkunsidra r-Regolament tal-Kunsill (UE) Nru 407/2010 tal-11 ta’ Mejju 2010 li jistabbilixxi mekkaniżmu Ewropew ta’ stabbilizzazzjoni finanzjarja (1), u b’mod partikulari l-Artikolu 3(2) tiegħu,
Wara li kkunsidra l-proposta tal-Kummissjoni Ewropea,
Billi:
(1)
Fuq talba tal-Irlanda, il-Kunsill ta assistenza finanzjarja lillha (id-Deċiżjoni ta’ Implimentazzjoni tal-Kunsill 2011/77/UE (2)) b’appoġġ għal programm b’saħħtu ta’ riforma ekonomika u finanzjarja bil-għan li tinkiseb il-fiduċja mill-ġdid biex b’hekk l-ekonomija tkun tista’ terġa’ lura għal sitwazzjoni ta’ tkabbir sostenibbli, u bil-għan li titħares l-istabbiltà finanzjarja fl-Irlanda, fiż-żona tal-euro u fl-Unjoni.
(2)
Estensjoni tal-maturitajiet u tnaqqis fil-marġni tar-rata tal-imgħax se jkunu ta’ benefiċċju sabiex jinkisbu l-objettivi tal-programm, skont il-konklużjonijiet tal-Kapijiet tal-Istat u tal-Gvern tal-pajjiżi taż-żona tal-euro u tal-istituzzjonijiet tal-Unjoni tal-21 ta’ Lulju 2011 rigward is-self tal-Faċilità Ewropea ta’ Stabbilità Finanzjarja.
(3)
Sabiex jissaħħu l-objettivi tal-likwidità u tas-sostenibbiltà, l-estensjoni tal-maturitajiet u t-tnaqqis fil-marġini tar-rata tal-imgħax għandha tapplika wkoll għall-ħlasijiet individwali li diġà ġew zbursati.
(4)
Fil-kuntest ta’ dawn l-iżviluppi, id-Deċiżjoni ta’ Implimentazzjoni tal-Kunsill 2011/77/UE għandha tiġi emendata,
ADOTTA DIN ID-DEĊIŻJONI:
Artikolu 1
L-Artikolu 1 tad-Deċiżjoni ta’ Implimentazzjoni tal-Kunsill 2011/77/UE għandu jiġi emendat kif ġej:
(1)
Il-paragrafu 1 għandu jinbidel b’dan li ġej:
“1. L-Unjoni għandha tqiegħed għad-dispożizzjoni tal-Irlanda self ta’ ammont massimu ta’ EUR 22,5 biljun, b’maturità medja massima ta’ 12,5 snin. Kull wieħed mill-ħlasijiet individwali tal-faċilità ta’ self jista’ jkollu maturità ta’ mhux aktar minn 30 sena.”;
(2)
Il-paragrafu 5 għandu jinbidel b’dan li ġej:
“5. Għal kull ħlas individwali, l-Irlanda għandha tħallas l-ispiża tal-finanzjament tal-Unjoni.”.
Artikolu 2
L-ewwel sentenza tal-Artikolu 1(1) u l-Artikolu 1(5) tad-Deċiżjoni ta’ Implimentazzjoni 2011/77/UE kif emendata b’din id-deċiżjoni għandhom japplikaw ukoll għall-ħlasijiet individwali tas-self li ġew żbursati qabel id-dħul fis-seħħ ta’ din id-Deċiżjoni.
Artikolu 3
Din id-Deċiżjoni hija indirizzata lill-Irlanda.
Magħmul fil-Lussemburgu, il-11 ta’ Ottubru 2011.

Labels: 4
2
19
5
18
15